חנדלה

חנדלה (בערבית: حنظلة, בתעתיק: חנט'לה) הוא דמות הקומיקס המזוהה והמפורסמת ביותר של הקריקטוריסט נאג'י אל-עלי, אשר הופיעה לראשונה בעיתון הכוויתי "א-סיאסה" בשנת 1969. הדמות משמשת כשופר לדעותיו ולמחאתו של היוצר כלפי המציאות שיצר הסכסוך הישראלי-פלסטיני. לעיתים אף מזוהה בתור האנשה של העם הפלסטיני.

 מקור הדמות וסמליותה 
חנדלה מוצג כילד בן עשר, הגיל שבו נאלץ אל-עלי לעזוב את "פלסטין", ולדבריו, הדמות קפואה בזמן ולא תוכל לגדול עד אשר תשוב למולדתה. החל משנת 1973, על רקע מלחמת יום הכיפורים, החלה הדמות להיות מוצגת כאשר גבה מופנה לקורא וידיה משולבות מאחור; מנח זה מסמל את חוסר האונים ואת היחס כלפי הניסיונות ל"פתרון חיצוני", אך גם חוסר השלמה. הילד לבוש בגדים בלויים והוא יחף, מאפיינים שנועדו להביע סולידריות עם העוני השורר במחנות הפליטים. שמו נגזר מפרי הפקועה שטעמו מר, ולדברי החוקר מוסטפא כבהא, נועד לבטא את "המרורים שאוכלים הפלסטינים במאבקם להגשים את זהותם ואת ריבונותם כעם".

אל-עלי הציג את הדמות לקוראיו במונולוג ישיר: "קורא יקר, הרשה לי להציג את עצמי בפניך. השם שלי: חנדלה, שמו של אבי: לא צריך לדעת, השם של אמא: 'הנכבה', ואחותי הקטנה: פאטמה. מידת הרגליים: אני לא יודע כי אני תמיד יחף. תאריך לידה: נולדתי ב-5 ביוני 67. הלאומיות שלי: אני לא פלסטיני, לא ירדני, לא כוויתי, לא לבנוני ולא מצרי, אני לא אף אחד... בקיצור, אין לי זהות, ואני לא מתכוון שתהיה לי אזרחות... אני רק בן אדם ערבי".

 זהותו של חנדלה והפיכתו לאייקון 
עם השנים הפך חנדלה לחתימתו האישית של אל-עלי ולסמל מובהק לזהות ולהתנגדות פלסטינית, כאשר בשלבים מאוחרים יותר הוא צויר כדמות אקטיבית המיידה אבנים או מציירת גרפיטי. השפעתה של הדמות חרגה מגבולות הזירה המקומית, והיא אף אומצה כסמל על ידי התנועה הירוקה באיראן. בשנת 2007 ביימה הנאא א-רמלי את הסרט התיעודי "האייקון" אודות חנדלה, שהוקרן במדינות רבות.

הדמות גם באה לידי ביטוי ביולי 2025, עת אורגן משט לעזה תחת השם "חנדלה".

 קבוצת הסייבר חנדלה 
קבוצת האקרים "חנדלה", המזוהה עם משרד המודיעין האיראני, החלה את פעילותה בסוף שנת 2023 ומציגה עצמה כקבוצת "אקטיביסטים" פרו-פלסטינית. בדצמבר 2025 נטען שפרצה לחשבון הטלגרם של נפתלי בנט ולטלפון הנייד של ראש הסגל של בנימין נתניהו, צחי ברוורמן. במהלך שנת 2025 ביצעה הקבוצה מספר פעולות בולטות נוספות שנועדו לעורר בהלה, ביניהן פריצה לממשקי חברה פרטית בינואר שהובילה להפעלת צופרים והשמעת מסרים בערבית בכ-20 מוסדות חינוך, וכן פרסום פרטים אישיים של מדעני גרעין ומהנדסי כטב"מים ישראלים בחודשים נובמבר ודצמבר, כולל אירוע חריג בו טענו כי חדרו לרכבו של מדען והניחו בו זר פרחים כמסר מאיים. בינואר 2026 האקרים איראנים מקבוצת חנדלה פרסמו רשימה של 600 אנשים באיראן עם קשרים, לכאורה, עם המוסד.

 גלריה 

קישורים חיצוניים

 אתר המוקדש לדמות 
 אתר של נאג'י אל-עלי 
 אתר נוסף של הקריקטוריסט 
 ספר אלקטרוני ובו לקט קריקטורות 
 שרוליק וחנדלה נפגשים בכיתה, מאת יהושע רץ. באתר דוגרינט

הערות שוליים

קטגוריה:האנשת מדינות
קטגוריה:תעמולה פלסטינית
קטגוריה:דמויות מתוך קומיקס